উপরে যে নারীদের সাক্ষাৎকারের অংশবিশেষ উল্লেখ করলাম এরা আমাদের দেশের মেজরিটি। এরা “আমি পেশাদার ধাত্রী” বলে কোন দোকান খুলে বসে নেই কোথাও। রাষ্ট্র এদের জন্য কিছু টেকনিকাল প্রশিক্ষণের সুযোগ করে দেয় কিন্তু এদের মূল শক্তি আসলে এদের অন্তরের সাহস। এরা কেউ কৃষক বাড়ির গেরস্থালী সামলায়, গরু পালে, হাঁস পালে। কেউ কেউ নিজেদের গরু-ছাগলের বাচ্চাও হওয়ায়। কেউ নিতান্তই ক্ষেত মজুর বা দিনমজুর বা ছোট ব্যবসায়ী বা দোকানদার বা ফেরিওয়ালার বউ যারা নিজ নিজ সংসার সামলানোয় রাতদিন ছুটোছুটির মধ্যে থাকে কিন্তু কোন বাড়ীতে বাচ্চা ধরতে হবে শুনলেই সব ফেলে ছুটে যায়। কেন? টাকা পয়সা তো বেশী পাওয়া যায় না এ’কাজে। তাছাড়া পয়সা ওয়ালারা তো বাচ্চা হওয়াতে হাসাপাতালেই যায়। দাইদের সেবা নেয় গরীব মানুষ, অভাবী মানুষ যাদের নিজেদেরই টাকা নেই। কিসের টানে তাহলে তারা যান এরকম প্রশ্নের উত্তরে তারা বলেন এটা যেন একটা এ্যাডভেঞ্চারের ডাক বা এসেছে যেন নতুন কোন চ্যালেঞ্জ, যেন বা উপরওয়ালার কোন ইশারা।